Diari Oficial de la Generalitat Valenciana


Sumari del DOGV 6800, del 20-06-2012 (2012/6016)

ORDE 14/2012, de 6 de juny, de la Conselleria de Turisme, Cultura i Esport, per la qual es convoquen ajudes per a la millora d'equipament de les biblioteques i agències de lectura municipals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6800

Data del DOGV
:   20-06-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/6016


Data del document
:   06-06-2012

Organisme emissor
:   Conselleria de Turisme, Cultura i Esport

Tipus de document
:   Ordre

Anàlisi jurídica

 Descriptors 

:   * ajuda pública

ORDE 14/2012, de 6 de juny, de la Conselleria de Turisme, Cultura i Esport, per la qual es convoquen ajudes per a la millora d'equipament de les biblioteques i agències de lectura municipals de la Comunitat Valenciana. [2012/6016]
La Generalitat té competències plenes en matèria de biblioteques i de conformitat amb la Llei 4/2011, de 23 de març, de la Generalitat, de Biblioteques de la Comunitat Valenciana, té entre els seus objectius la creació de l'adequada infraestructura bibliotecària i la millora permanent dels servicis bibliotecaris. Per tot això, la Conselleria de Turisme, Cultura i Esport té el propòsit de contribuir al finançament dels gastos derivats de les millores de l'equipament de biblioteques i agències de lectura, i per a complir este objectiu vol subvencionar els ajuntaments que milloren este equipament.
En conseqüència, fent ús de les facultats que em conferix l'article 28 de la Llei 5/1983, de 30 de desembre, del Consell, així com l'article 47.11 del Text Refós de la Llei d'Hisenda Pública de la Generalitat,
ORDENE
Primer
Convocar ajudes destinades a la millora d'equipament de les biblioteques i agències de lectura públiques de les entitats locals de la Comunitat Valenciana, i aprovar les bases per les quals es regix, així com els models dels annexos I (sol·licitud), II (certificat del secretari o interventor) i III (model de domiciliació bancària) de la present orde.
Segon
L'import global màxim de les ajudes serà de 75.240 euros i s'abonarà amb càrrec al pressupost de l'any 2012 de la Generalitat, dins de l'aplicació pressupostària 44.21.41.201.46.4, línia T2161000, denominada «Ajudes per a la millora d'equipament en biblioteques i agències de lectura municipals de la Comunitat Valenciana».
DISPOSICIÓ ADDICIONAL
Es delega en la directora general de Patrimoni Cultural la facultat de resoldre la concessió d'estes subvencions.
DISPOSICIÓ FINAL
La present orde entrarà en vigor l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la consellera de Turisme, Cultura i Esport en el termini d'un mes a comptar de l'endemà de la seua publicació.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.
València, 6 de juny de 2012
La consellera de Turisme, Cultura i Esport,
LOLA JOHNSON SASTRE
BASES DE LA CONVOCATÒRIA
Bases de la convocatòria d'ajudes per a la millora d'equipament de biblioteques i agències de lectura municipals de la Comunitat Valenciana
Primera. Objecte
1. Seran objecte d'ajuda l'adquisició d'elements de mobiliari i d'equipament informàtic de les biblioteques i agències municipals de lectura de la Comunitat Valenciana.
2. S'exclouen com a elements de mobiliari els gastos següents:
- Cortines, estors, etc.
- Sistemes antirobatori.
- Fotocopiadores.
- Sistemes d'aire condicionat i calefacció.
3. El tipus d'equipament informàtic que es podrà finançar serà el següent:
- Unitat central amb processador Celeron (o equivalent) o superior amb 1 Gb mínim de memòria Ram i disc dur mínim de 80 Gb.
- Monitor SVGA 17 polzades, resolució mínima 1.024 x 768 píxels.
- Targeta de xarxa Ethernet.
- Navegador web compatible amb el sistema de gestió bibliotecària de la Xarxa Electrònica de Lectura Pública Valenciana.
- Impressora làser o d'injecció de tinta, preparada per a impressió de codi de barres.
- Dispositiu de lectura òptic de codi de barres (és imprescindible que el dispositiu siga de connexió al teclat).
- Dispositius de comunicacions.
- Elements de connexió telemàtica (no s'inclouen gastos de connexió telefònica o telemàtica).
Segona. Gastos subvencionables
Estes ajudes contribuiran al finançament parcial, fins al màxim del 50%, dels gastos ocasionats en la compra d'equipament que realitzen els beneficiaris que apareixen en la base tercera entre l'1 de gener de 2011 i la data de finalització del termini de presentació de les sol·licituds.
Tercera. Requisits dels beneficiaris
1. Podran sol·licitar estes ajudes totes les entitats locals de la Comunitat Valenciana titulars de centres de lectura públics municipals integrats en la Xarxa de Biblioteques Públiques de la Comunitat Valenciana. Així mateix també podran sol·licitar estes ajudes les fundacions i institucions culturals municipals que tinguen entre les seues funcions la gestió d'algun dels centres de lectura públics municipals integrats en la Xarxa de Biblioteques Públiques de la Comunitat Valenciana.
2. No podran obtindre la condició de beneficiaris aquells sol·licitants que concórreguen en alguna de les causes d'inhabilitació i prohibició per a ser beneficiari de la subvenció regulades en l'article 13 de la Llei 38/2003, de 17 de novembre, General de Subvencions.
3. No podran obtindre la condició de beneficiaris aquells sol·licitants que no es troben, al finalitzar el termini de presentació de sol·licituds, al corrent de les obligacions tributàries i davant la Seguretat Social.
Quarta. Règim normatiu d'estes ajudes
1. El procediment per a la concessió d'estes ajudes es tramitarà en règim de concurrència competitiva, tal com establix l'article 22.1 de la Llei 38/2003, General de Subvencions.
2. Seran aplicables les presents bases reguladores d'esta convocatòria. En allò no establit en estes bases, s'aplicarà la Llei d'Hisenda Pública de la Generalitat Valenciana; la Llei 38/2003, General de Subvencions; el Reglament de la Llei 38/2003, aprovat pel Reial Decret 887/2006; la Llei 11/2007, de 22 de juny, d'Accés Electrònic dels Ciutadans als Servicis Públics, i el Decret 18/2004, de 13 de febrer, del Consell, de Creació del Registre Telemàtic de la Generalitat i Regulació de les Notificacions Telemàtiques de la Generalitat.
3. Les ajudes concedides per mitjà d'esta convocatòria no necessiten la seua notificació a la Comissió Europea, d'acord amb l'article 7.4 en relació amb els articles 1.4 i 3.4 del Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, per no complir amb el requisit de l'avantatge econòmic per a una empresa, ni amb el del falsejament de la competència, i no afectar així els intercanvis comercials entre els estats membres de l'apartat 1 de l'article 107 del Tractat de Funcionament de la Unió Europea.
4. La presentació de la sol·licitud per a optar a esta ajuda implica la plena acceptació pel sol·licitant de les bases per les quals es regix esta convocatòria.
Quinta. Termini de les sol·licituds i documentació que cal presentar
1. El termini de presentació de sol·licituds serà de 20 dies hàbils comptats des de l'endemà de la publicació de la present convocatòria en el Diari Oficial de la Comunitat Valenciana.
2. En el cas que els documents que han d'adjuntar-se a la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la LRJPAC, sempre que es faça constar la data i l'òrgan o dependència en què van ser presentats o, si és el cas, emesos, i que no hagen transcorregut més de cinc anys des de la finalització del procediment a què corresponguen.
3. En els supòsits d'impossibilitat material d'obtindre la documentació, l'òrgan competent podrà requerir al sol·licitant la seua presentació, o, si no n'hi ha, l'acreditació per altres mitjans dels requisits a què es referix el document.
4. La sol·licitud d'ajuda econòmica, el model de la qual figura en l'annex I d'esta orde, estarà dirigida a la Conselleria de Turisme, Cultura i Esport, Direcció General de Patrimoni Cultural, i anirà acompanyada pels originals o de fotocòpies compulsades dels documents següents:
a) Certificat del secretari o interventor de l'entitat local o de la fundació o institució cultural municipal segons l'annex II d'esta orde en què s'especifique la informació següent:
- Acord de l'òrgan competent pel qual es va acordar sol·licitar l'ajuda, indicant la finalitat i la quantia total del gasto.
- Compte justificatiu que es correspon amb els gastos i inversions realitzats, i amb l'objecte de la convocatòria. El compte justificatiu inclourà la relació de factures i la resta de documents de valor probatori equivalent en validesa en el tràfic jurídic mercantil o amb eficàcia administrativa, d'acord amb l'article 30 de la Llei 38/2003, de 17 de novembre, General de Subvencions, i estaran datades entre l'1 de gener de 2011 i la data de finalització del termini de presentació de les sol·licituds.
- Original o fotocòpia compulsada de les factures, en les quals haurà de constar clarament que han sigut emeses a nom del sol·licitant.
b) Documentació justificativa que permeta establir les categories exposades en la base sèptima. En cas de construcció d'un nou edifici, reforma o rehabilitació total del centre de lectura, s'han d'adjuntar plànols, memòria del bibliotecari o memòria de l'arquitecte; en cas d'obsolescència o falta de mobiliari o equipament informàtic s'adjuntarà memòria dels tècnics competents (bibliotecaris o informàtics) on es justifique les necessitats d'equipament de centre de lectura pública, o qualsevol altre document justificatiu que es considere d'interés.
c) Quan les activitats hagen sigut finançades, a més de la subvenció, amb altres subvencions o recursos, haurà d'acreditar-se en la justificació l'import, la procedència i l'aplicació de tals fons a les activitats subvencionades, en compliment de l'article 30.4 de la Llei 38/2003, de 17 de novembre, General de Subvencions.
d) En el cas de nou perceptor o canvi de número de compte bancari, s'aportarà el model de domiciliació bancària, que apareix com a annex III de la present orde.
5. L'òrgan concedent podrà efectuar actuacions de comprovació i control, sent obligació del beneficiari facilitar estes actuacions, tal com queda especificat en els apartats c i e de la base octava de la present orde.
6. La documentació assenyalada en l'apartat 4 s'haurà de presentar, degudament compulsada quan siga fotocòpia, en el Registre Auxiliar de la Biblioteca Valenciana (monestir de Sant Miquel dels Reis. Av. Constitució, 284, 46379 València), en els registres de les direccions territorials de Turisme, Cultura i Esport de Castelló, València o Alacant o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el supòsit que la documentació es presente en Correus, es regularà per l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels servicis postals.
7. Les instàncies de sol·licitud es facilitaran als interessats en el Registre Auxiliar de la Biblioteca Valenciana i en els registres de les direccions territorials de Turisme, Cultura i Esport de Castelló, València o Alacant.
8. Si la sol·licitud no es presenta en el Registre Auxiliar de la Biblioteca Valenciana, es pot remetre un fax a l'òrgan gestor de la convocatòria (Direcció General de Patrimoni Cultural, núm. 284 581 773), amb indicació del número i de la data d'entrada al registre, i l'òrgan on s'ha presentat la sol·licitud.
9. Els que així ho desitgen, podran realitzar la presentació i registre per mitjans electrònics i sol·licitar que les comunicacions i notificacions es practiquen per eixa via. Estos tràmits tindran plena validesa, d'acord amb les condicions i els requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, així com en el Decret 18/2004, de 13 de febrer, del Consell, de Creació del Registre Telemàtic de la Generalitat i Regulació de les Notificacions Telemàtiques de la Generalitat. A fi de complir els requisits de seguretat establits, la designació de l'adreça o bústia de correu electrònic, als efectes de la pràctica de notificacions a l'interessat, haurà de correspondre amb la proporcionada per la Generalitat amb domini .
Es requerirà per a sol·licitar este tipus d'ajudes per via telemàtica certificat de firma electrònica emés per l'ACCV .
La tramitació telemàtica pot realitzar-se a través del PROP, en la següent URL:
.
10. Si la sol·licitud no reunix els requisits i documents que s'assenyalen en esta base, es requerirà l'interessat perquè, en el termini de 10 dies, esmene la falta o adjunte els documents preceptius, amb indicació que, si així no ho fa, es considerarà que ha desistit de la seua petició, prèvia resolució, d'acord amb l'article 71, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sexta. Procediment de concessió
1. L'òrgan competent per a la instrucció del procediment de concessió de la subvenció és la Subdirecció General del Llibre, Arxius i Biblioteques, en els termes establits per la Llei 38/2003, General de Subvencions.
2. Es nomena una Comissió Tècnica de Valoració de les sol·licituds, integrada per:
President: subdirector general del Llibre, Arxius i Biblioteques.
Vicepresident: un cap de servici de la Subdirecció General del Llibre, Arxius i Biblioteques.
Vocals: un cap de secció i dos tècnics de la Subdirecció General del Llibre, Arxius i Biblioteques.
Secretari: un cap de secció de la Subdirecció General del Llibre, Arxius i Biblioteques.
3. La Comissió Tècnica de Valoració examinarà les sol·licituds presentades i, d'acord amb els criteris objectius d'atorgament, elevarà un informe d'adjudicació a l'òrgan competent. El òrgan instructor, a la vista de l'expedient i de l'informe de l'òrgan col·legiat, formularà la proposta de resolució provisional degudament motivada. La directora general de Patrimoni Cultural dictarà, per delegació de la consellera de Turisme, Cultura i Esport, la resolució definitiva que serà publicada en el Diari Oficial de la Comunitat Valenciana.
4. El termini màxim per a resoldre és de sis mesos a partir de l'endemà a la publicació de l'orde en el Diari Oficial de la Comunitat Valenciana. Transcorregut el termini de sis mesos sense que s'adopte la resolució i notificació per l'òrgan competent als interessats, es consideraran desestimades les sol·licituds, sense perjuí de l'obligació expressa de resoldre de l'Administració.
Sèptima. Criteris i procediment de concessió
Fase primera. Comprovació de la documentació.
1. En primer lloc es comprovarà que la documentació justificativa que s'adjunta a la sol·licitud acredita suficientment la quantia sol·licitada per l'interessat en concepte de subvenció. En el cas que la documentació aportada no justifique suficientment el total d'allò que s'ha sol·licitat, esta quantitat es reduirà en la part que corresponga.
2. Les sol·licituds es classificaran en tres categories, de manera que cada sol·licitud quede englobada en una sola categoria:
a) Categoria 1. Els centres de lectura de nova creació, creats en els exercicis 2010 i 2011, que sol·liciten ajuda per a l'adquisició de mobiliari o equipament informàtic necessari per a posar en funcionament el nou centre de lectura.
b) Categoria 2. Sol·licituds que acrediten la reforma o la rehabilitació total de la biblioteca o la construcció d'una nova biblioteca amb plans, memòries i la resta de documentació.
c) Categoria 3. Sol·licituds que acrediten la seua recent incorporació a la Xarxa Electrònica de Lectura Pública Valenciana i la consegüent adquisició de l'equipament informàtic requerit. Sol·licituds que acrediten l'obsolescència o la falta de mobiliari o equipament informàtic amb documentació justificativa suficient.
Fase segona. Assignació de l'ajuda.
a) Categoria 1. A estos centres se'ls adjudicarà fins a un màxim del 50% del total de la línia de subvenció. L'ajuda es distribuirà proporcionalment a la inversió justificada, fins a un màxim del 50% de la inversió esmentada.
b) Categoria 2. A estos centres se'ls adjudicarà fins a un màxim del 25% del total de la línia de subvenció. L'ajuda es distribuirà proporcionalment a la inversió justificada, fins a un màxim del 50% de la inversió esmentada.
c) Categoria 3. A estos centres se'ls adjudicarà fins a un màxim del 25% del total de la línia de subvenció. L'ajuda es distribuirà proporcionalment a la inversió justificada, fins a un màxim del 50% de la dita inversió.
Si no es distribuïx el total del percentatge assignat a cada categoria, la quantia restant s'acumularà al percentatge d'ajuda assignada a la categoria següent.
Octava. Obligacions dels beneficiaris
Són obligacions del beneficiari:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, tot això d'acord amb els articles 29 i 31 de la Llei 38/2003, de 17 de novembre, General de Subvencions.
b) Justificar davant de l'òrgan concedent el compliment dels requisits i de les condicions, així com la realització de l'activitat i el compliment de la finalitat que determinen la concessió o el gaudi de la subvenció en el termini establit en la base quinta, apartat 4, de la present orde. Atés que l'aportació de la documentació justificativa es realitza en el mateix tràmit que la sol·licitud, no hi haurà ampliació del termini en cap cas.
c) Sotmetre's a les actuacions de comprovació i control financer que haja d'efectuar l'òrgan concedent, o qualssevol altres actuacions de comprovació i control financer que puguen realitzar els òrgans de control competents, per la qual cosa hauran d'aportar tota la informació requerida en l'exercici d'estes actuacions, d'acord amb el que establix l'article 46 de la Llei 38/2003, de 17 de novembre, General de Subvencions.
d) Comunicar a la Conselleria de Turisme, Cultura i Esport l'obtenció d'altres subvencions, ajudes o ingressos per a la mateixa finalitat.
e) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
f) Adoptar les mesures de difusió contingudes en els articles 14 i 18 de la Llei 38/2003, de 17 de novembre, General de Subvencions.
g) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
h) Destinar els béns adquirits amb la subvenció als fins concrets especificats en estes bases reguladores durant un temps mínim de cinc anys, sense que durant este període els béns adquirits puguen traslladar-se a altres dependències que no siguen les dels centres de lectura pública de la localitat.
Novena. Finançament de les activitats subvencionades
1. L'aportació de la Conselleria de Turisme, Cultura i Esport serà, com a màxim, del cinquanta per cent (50%) del cost de la inversió que es realitze. Els ajuntaments hauran d'aportar amb càrrec al seu pressupost la part no finançada per la Generalitat.
2. L'import de les subvencions regulades en la present base no podrà ser, en cap cas, de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
3. Qualsevol alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podran donar lloc a la modificació de la resolució de la concessió o al reintegrament d'esta, de conformitat amb l'article 37 de la Llei General de Subvencions.
Deu. Forma de pagament
El pagament s'efectuarà d'una sola vegada, per mitjà de transferència bancària, una vegada publicada la resolució d'adjudicació, sempre que el beneficiari complisca els requisits exigits per la Llei 38/2003, General de Subvencions, tal com s'exigix en les presents bases.
Onze. Reintegrament
Procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos fixats en l'article 37 de la Llei 38/2003, de 17 de novembre, General de Subvencions.
Dotze. Inspecció i control
Quan de l'exercici de les funcions d'inspecció o control es deduïsquen indicis de la incorrecta obtenció, destinació de la subvenció o ajuda percebuda, els agents encarregats de la seua inspecció podran acordar la retenció de les factures, documents equivalents o substitutius i de qualsevol altre document relatiu a les operacions en què tals indicis es manifesten.
Tretze. Infraccions i sancions administratives
Les infraccions i sancions administratives s'ajustaran al que disposa el títol IV de la Llei 38/2003, de 17 de novembre, General de Subvencions.
ANNEX I / ANEXO IANNEX II / ANEXO IIANNEX IIIANEXO III